Trakkijiet b'quddiem tal-kabina aktar tond għandhom ikunu fuq it-toroq Ewropej mill- 1 ta' Settembru 2020 , hekk kif illum il-Kunsill approva l-introduzzjoni aktar bikrija tad-disinn aktar sikur u ekoloġiku Id-deċiżjoni adottata mill-ministri temenda r-regoli dwar id-daqs massimu tat-trakkijiet, filwaqt li tressaq 'il quddiem id-data li tippermetti aktar tul għal quddiem aktar tond mingħajr ma jitnaqqas l-ispazju għall-merkanzija . Intlaħaq ftehim proviżorju bejn il-presidenza Rumena u l-Parlament Ewropew fit-12 ta' Frar 2019. Din il-ġenerazzjoni l-ġdida ta' kabini ser tkun aktar sikura, aktar effiċjenti fl-użu tal-fjuwil, u aktar komda għas-sewwieqa. Għalhekk hija aħbar tajba għal dawk kollha li jużaw it-triq – u għall-ambjent. Răzvan Cuc, Ministru għat-Trasport tar-Rumanija Il-quddiem itwal tal-kabina ser inaqqas il-punti mhux viżibbli għas-sewwieqa, u b'hekk l-utenti tat-triq vulnerabbli bħall-persuni li jimxu u dawk fuq ir-roti u l-muturi jkunu aktar viżibbli għas-sewwieqa. Dan ser inaqqas il-ħsara jew il-korriment ikkawżati lil utenti oħrajn tat-triq f'każ ta' ħabta. Skont l-istimi tal-Kummissjoni, dan jista' jsalva sa 500 ħajja fis-sena , l-aktar fost il-persuni li jimxu u dawk fuq ir-roti u l-muturi f'żoni urbani. Ir-reżistenza mnaqqsa għall-arja hija mistennija tnaqqas sa 10% tal-konsum tal-fjuwil . Emissjonijiet aktar baxxi ser jgħinu fil-ġlieda kontra t-tibdil fil-klima. Qabel ma jkunu jistgħu jitqiegħdu fis-suq, il-kabini ajrudinamiċi għandhom jissodisfaw ir-rekwiżiti meħtieġa tal-approvazzjoni tat-tip. Dawn ser ikunu fis-seħħ sal-1 ta' Novembru 2019. It-tul żejjed permess jista' jintuża biss biex itejjeb l-ajrudinamika tal-kabina – ma jistax jintuża biex tiżdied il-kapaċità tat-tagħbija tal-vettura. Il-vot tal-lum tal-Kunsill jikkonkludi l-proċedura leġislattiva. Il-Parlament Ewropew ivvota fis-26 ta' Marzu 2019. Id-deċiżjoni issa ser tiġi ffirmata miż-żewġ istituzzjonijiet u tiġi ppubblikata fil-Ġurnal Uffiċjali tal-UE. Deċiżjoni li temenda d-direttiva dwar il-piżijiet u d-dimensjonijiet massimi ta' ċerti vetturi tat-triq (test sħiħ) Il-kabini ajrudinamiċi tat-trakkijiet ser jiġu introdotti minn Settembru 2020 – il-Kunsill japprova ftehim proviżorju (stqarrija għall-istampa, 15/02/2019) Traffiku fit-triq – piżijiet u dimensjonijiet (informazzjoni ġenerali) Ara l-paġna tal-laqgħa